Document ID: 32004R1830

KOMISJONI MÄÄRUS (EÜ) nr 1830/2004,
21. oktoober 2004,
millega muudetakse määrust (EÜ) nr 283/2004 ja määrust (EÜ) nr 284/2004 ühe Brasiilia eksportiva tootja ja ühe Iisraeli eksportiva tootja toodetud polüetüleentereftalaatkile (PET-kile) impordi registreerimise osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhindadega impordi eest riikidest, mis ei ole Euroopa Ühenduse liikmed (1) (edaspidi “dumpinguvastane algmäärus”), eriti selle artiklit 13 ja artikli 14 lõiget 5, ning nõukogu 6. oktoobri 1997. aasta määrust (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed (2) (edaspidi “subsiidiumivastane algmäärus”), eriti selle artiklit 23 ja artikli 24 lõiget 5,
olles konsulteerinud nõuandekomiteega,
ning arvestades järgmist:
A. MENETLUS
(1)
Määrusega (EÜ) nr 2597/1999 (3) (edaspidi “lõplik subsiidiumivastane määrus”) kehtestas nõukogu tasakaalustavad tollimaksud määraga 3,8 %-19,1 % Indiast pärineva polüetüleentereftalaatkile (PET-kile) impordi suhtes.
(2)
Määrusega (EÜ) nr 1676/2001 (4) (edaspidi “lõplik dumpinguvastane määrus”) kehtestas nõukogu dumpinguvastased tollimaksud määraga 0 %-62,6 % Indiast pärineva PET-kile impordi suhtes.
(3)
6. jaanuaril 2004 sai komisjon dumpinguvastase algmääruse artikli 13 lõike 3 ja subsiidiumivastase algmääruse artikli 23 lõike 2 kohase taotluse, mille esitasid DuPont Teijin Films, Mitsubishi Polyester Film GmbH ja Nuroll SpA, uurida väidetavat kõrvalehoidmist Indiast pärineva PET-kile impordi suhtes kehtestatud dumpinguvastastest ja tasakaalustavatest meetmetest. Taotluse kohaselt seisnes meetmetest kõrvalehoidmine Indiast pärineva PET-kile ümberlaadimises ühendusse Brasiilia ja Iisraeli kaudu. Taotlus sisaldas piisavalt esmapilgul usutavaid tõendeid dumpinguvastase algmääruse artikli 13 lõikes 1 ja subsiidiumivastase algmääruse artikli 23 lõikes 1 esitatud tegurite kohta.
(4)
Komisjon algatas uurimise seoses väidetava kõrvalehoidmisega tasakaalustavatest meetmetest määrusega (EÜ) nr 283/2004 (5) ja seoses väidetava kõrvalehoidmisega dumpinguvastastest meetmetest määrusega (EÜ) nr 284/2004 (6) (edaspidi “algatamismäärused”). Vastavalt dumpinguvastase algmääruse artikli 13 lõikele 3 ja artikli 14 lõikele 5 ning subsiidiumivastase algmääruse artikli 23 lõikele 2 ja artikli 24 lõikele 5 tehti algatamismääruste artiklis 2 tolliasutustele kohustuseks registreerida Brasiiliast ja Iisraelist saadetud PET-kile import, olenemata sellest, kas see deklareeritakse Brasiiliast või Iisraelist pärinevana või mitte, alates 20. veebruarist 2004.
(5)
Algatamismääruste artikli 2 lõikes 3 sätestatakse ka, et komisjon võib oma määrusega kohustada tolliasutusi lõpetama ühendusse lähetatavate toodete impordi registreerimise nende tootjate osas, kes on taotlenud registreerimisest vabastamist ja kelle kohta on tehtud kindlaks, et nad ei hoia kõrvale dumpinguvastastest ega tasakaalustavatest tollimaksudest.
B. VABASTAMISE TAOTLUSED
(6)
Algatamismääruste artiklis 3 sätestatud tähtaja jooksul sai komisjon taotlused registreerimisest ja meetmetest vabastamise kohta ühelt Brasiilia eksportivalt tootjalt, Terphane Ltda, BR 101, km 101, City of Cabo de Santo Agostinho, State of Pernambuco, Brasiilia (edaspidi “Terphane”), ja ühelt Iisraeli eksportivalt tootjalt, Jolybar Filmtechnic Converting Ltd (1987), Hacharutsim str. 7, Ind. Park Siim 2000, Natania South, 42504, POB 8380, Iisrael (edaspidi “Jolybar”).
C. UURIMISPERIOOD
(7)
Uurimisperiood hõlmas ajavahemikku 1. jaanuarist 2003 kuni 31. detsembrini 2003 (edaspidi “uurimisperiood”). Kaubandusstruktuuri väidetavate muutuste uurimiseks koguti andmeid alates 1998. aastast kuni uurimisperioodini.
D. ÄRIÜHINGUT TERPHANE KÄSITLEVAD TULEMUSED
(8)
Terphane vastas komisjoni poolt uurimise käigus saadetud küsimustikele. Komisjon korraldas kontrollkäigu kõnealuse äriühingu valdustesse.
(9)
Terphane eksportis uurimisperioodil ühendusse üksnes 10,6 tonni PET-kilet. Kõnealuse äriühingu ainus eksport enne uurimisperioodi oli väike näidiskogus 2002. aastal. Uurimisperioodil ega andmete kogumise perioodil ei eksportinud kõnealune äriühing ühendusse midagi muud. Lisaks sellele on kindlaks tehtud, et Terphane on PET-kile tootja ja eksportija, kellel on oma tootmisrajatised vaatlusaluse toote kogu tootmisprotsessi jaoks. Äriühing toodab ühendusse tarnitavat PET-kilet rajatistes, mis loodi enne Indiast pärineva PET-kile suhtes kehtestatud meetmete jõustumist. Äriühing ei ole ostnud PET-kilet Indiast uurimisperioodi jooksul ega enne seda. Seega leitakse, et Terphane on tõendanud, et ta ei hoidnud kõrvale Indiast pärineva PET-kile suhtes kehtestatud meetmetest.
E. ÄRIÜHINGUT JOLYBAR KÄSITLEVAD TULEMUSED
(10)
Jolybar vastas komisjoni poolt uurimise käigus saadetud küsimustikele. Komisjon korraldas kontrollkäigu kõnealuse äriühingu valdustesse.
(11)
Olles ainus koostööd tegev äriühing Iisraelis, lõikab ja töötab Jolybar ostetud PET-kilet ümber ning müüb seda vaatlusaluse tootega sama CN-koodi alla kuuluvate toodetena, kuid see kile ei ole reeglina pärit Indiast ja seega ei saa seda käsitada vaatlusaluse tootena. Kõnealune äriühing on tarninud PET-kilet ühendusse alates 1990. aastatest. Jolybar toodab ühendusse tarnitavat PET-kilet rajatistes, mis loodi enne Indiast pärineva PET-kile suhtes kehtestatud meetmete jõustumist. Jolybari poolt ühendusse eksporditud PET-kile kogus kahekordistus ajavahemikul 1999-2003 (uurimisperiood). Äriühing selgitas, et reeglina ei tarni ta India kilet ühenduse klientidele, sest viimased eelistavad Jolybaris töötlemise alusmaterjalina Euroopa kile omadusi. Uurimisperioodil saadeti erandkorras ühele ühenduse kliendile ligikaudu üks tonn India kilet suurema partii osana, mida klient kiiresti vajas. Seega järeldatakse, et Jolybari kaubandusstruktuuri muutumiseks on olemas piisav majanduslik õigustus ja et kõnealune suurenemine on kooskõlas äriühingu tegevusega ühenduse turul äriühingu toodetud PET-kile osas.
F. JÄRELDUSED
(12)
Eespool toodut silmas pidades tuleks lõpetada Brasiiliast saadetud ja äriühingu Terphane toodetud ning Iisraelist saadetud ja äriühingu Jolybar toodetud PET-kile impordi registreerimine.
(13)
Käesolevas etapis peaksid kõik eksportijaid käsitlevad otsused piirduma registreerimisest vabastamisega. Kui nõukogu võtab hiljem vastu määrused meetmete laiendamise kohta kooskõlas dumpinguvastase algmääruse artikliga 13 ja subsiidiumivastase algmääruse artikliga 23, võib ta samuti otsustada vabastada teatavad eksportijad sellistest laiendatud meetmetest.
(14)
Seega leiab komisjon, et on asjakohane muuta algatamismäärusi, kuivõrd nendega on sätestatud Brasiiliast saadetud PET-kile impordi registreerimine (olenemata sellest, kas see deklareeriti Brasiiliast pärinevana või mitte) ja Iisraelist saadetud PET-kile impordi registreerimine (olenemata sellest, kas see deklareeriti Iisraelist pärinevana või mitte).
(15)
Käesolev määrus põhineb äriühingute Terphane ja Jolybar kohta tehtud konkreetsetel järeldustel ega piira otsuseid, mida nõukogu võib teha Indiast pärineva PET-kile suhtes juba kehtivate dumpinguvastaste ja tasakaalustavate meetmete laiendamiseks Brasiiliast saadetavale samale tootele (olenemata sellest, kas see deklareeritakse Brasiiliast pärinevana või mitte) või Iisraelist saadetavale samale tootele (olenemata sellest, kas see deklareeritakse Iisraelist pärinevana või mitte),
ON VASTU VÕTNUD KÄESOLEVA MÄÄRUSE:
Artikkel 1
Komisjoni määruse (EÜ) nr 283/2004 artiklisse 2 lisatakse järgmine lõik:
“Olenemata lõikest 1 ei kehti registreerimisnõue artiklis 1 kirjeldatud ja järgmiste äriühingute valmistatud toote impordi suhtes:
Tootja
TARICi lisakood
Terphane Ltda, BR 101, km 101, City of Cabo de Santo Agostinho, State of Pernambuco, Brasiilia
A569
Jolybar Filmtechnic Converting Ltd (1987), Hacharutsim str 7, Ind. Park Siim 2000, Natania South, 42504, POB 8380, Iisrael
A570”
Artikkel 2
Komisjoni määruse (EÜ) nr 284/2004 artiklisse 2 lisatakse järgmine lõik:
“Olenemata lõikest 1 ei kehti registreerimisnõue artiklis 1 kirjeldatud ja järgmiste äriühingute valmistatud toote impordi suhtes:
Tootja
TARICi lisakood
Terphane Ltda, BR 101, km 101, City of Cabo de Santo Agostinho, State of Pernambuco, Brasiilia
A569
Jolybar Filmtechnic Converting Ltd (1987), Hacharutsim str 7, Ind. Park Siim 2000, Natania South, 42504, POB 8380, Iisrael
A570”
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. oktoober 2004

Labels: 1
15
4
18